Ares

**Ares** (Άρης)) (latiensch: **Mars**) is in de Antike in Grekenland un in dat Röömsche Riek de Gott vun den Krieg. He is een vun de twolf olympschen Gödder. Möglicherwies hefft de Naams Mars un Ares een gemeensam Wuddel. De Teken vun Ares sünd de Fackel, de Hund un de Geier.

## Gott vun den Krieg
So, as Hesiod dat vertellt, is Ares de Söhn vun Zeus un sien Ehfroo Hera. In de Gödder ehr Welt in Grekenland is he een vun de Wichtigsten. Vun em warrt vertellt, datt he ruuch un wild un roh is un dat em dat Spaaß maken deit, wenn he wat kaputt maken kann oder wenn Lüde ümbröcht weert. Af un an, so warrt seggt, treckt he mit de willen Deerter los un drinkt jem ehr Bloot. Athene, de ok mit den Krieg to doon hett, steiht för de Helden in’n Krieg un dat, wat jem to Helden maakt. Man Ares is een düüster Gott. He is füünsch, freit sik, wenn he de annern weh doon kann un kennt keen Pardon. Geern vergütt he Bloot, mengeleert sik mank de Minschen ehren Striet un prickelt jem, datt se nich uphöört mit den Striet. Groot Vergnögen maakt em dat, wenn streden, plünnert un Bloot vergaten warrt un dor de Larm vun Wapen bi to hören is. Up wat vun Siet he steiht, is em eegentlich egol. Mit de anner Gödder ehr schönen Künsten weet he nich veel antofangen. Man annersrüm möögt düsse Gödder em ok nich besunners lieden, towielen könnt se em reinweg nich af. 

Anners as Mars in Rom is Ares meist gor nich in een Gottesdeenst verehrt wurrn. De Greken meenen, dat jeden Krieg al een Gottesdeenst för düssen gruulichen Gott weer. Man utnahmen is dorvun de Areopag, de vun em sienen Naam hett. Anner Steden, wo de Gottesdeenst för Ares bedreben wurrn is, weeren in Ätolien un Thessalien. In Hermione up den Peloponnes stünn een Statue vun em.

## De Mann as Person
Ofschoonst de Minschen un de Gödder den Kriegsgott Ares nich lieden konnen un ok Vadder Zeus minnachtig up em dalkeken hett, wurr he doch ankeken as Bild vun eenen Mann. Dor maakden em sien Kraft un sien Schöönheit to.
 

In de Mythologie warrt dor in de Geschicht vun sien Leev mit Aphrodite vun vertellt. Düsse Göddin vun Schöönheit un Leev is verheiraat mit den anstännigen Hephaistos, de man nich schön antokieken is. Man se föhlt sik nah Ares hentrocken un fangt wat mit em an. Amenn könnt de beiden nich mehr vun’nanner laten. Helios, de Gott vun de Sünn vertellt dat allens den Ehmann. Un de is ieversüchtig un smeedt een Nett, wat nich tweirieten kann. Un dor fangt he de beiden In Flagranti in. De annern Gödder weert hentoropen un sünd rein gor nich vergrellt öber de beiden, man lacht sik scheev up Hephaistos sien Kosten. 

## Wat he mit anner Gödder to kriegen hett
In verscheden Vertellen warrt seggt, dat Eros, Anteros, Harmonia, Deimos, Phobos un Enyalos Kinner vun Ares un Aphrodite sünd.

Man nich blot mit Aphrodite schall he wat harrt hebben, man ok mit Eris, de Göddin vun de Afgunst, de jümmers üm em to slieken deit un mit Eos, de Göddin vun dat Morgenrood un mit allerhand Minschen.

To siene Mackers tellt Hades, de Gott vun de Ünnerwelt, Ker, de Göddin vun den Dood dör Gewalt un Ate, de Göddin de blind maken deit för de Wohrheit.

## Weblinks
* http://encyclopedia.jrank.org/de/ARB_ASE/ARES.html
* https://web.archive.org/web/20060831092250/http://www.sungaya.de/schwarz/griechen/ares.htm